**- ZAPISNIK -**

sa 6. sjednice Vijeća TZO Tkon održane dana 23. prosinca 2019. godine s početkom u 09:30 h.

**PREDSJEDNIK VIJEĆA**: Goran Mušćet, predsjednik TZO Tkon

**NAZOČNI ČLANOVI**: Goran Mušćet, Julijana Radović – Longin, , Tihomir Benčić, Rajna Brzić, Ivica Pribilović, Nikola Ostojić, Ivan Smoljan

**OSTALI NAZOČNI**: Martina Rudić, Taki Rudić

**IZOČNI:** Zlatko Lukačić, Tomislav Jakovljev,

**ZAPISNIK VODI**: Taki Rudić

Predsjednik Goran Mušćet otvorio je 6. sjednicu Vijeća TZO i utvrdio kvorum.

Predsjednik je predložio sljedeći:

**DNEVNI RED:**

* Verifikacija Zapisnika sa 5. sjednice Vijeća TZO-Tkon

1. Izvješće Nadzornog odbora o poslovanju Turističke zajednice Općine Tkon od 1. siječnja do 30. rujna 2019.
2. Prijedlog I Izmjena i dopuna Programa rada sa financijskim planom za 2019. godinu
3. Prijedlog Izmjena i dopuna Programa utroška dijela boravišne pristojbe namijenjene poboljšanju uvjeta boravka gostiju na području Općine Tkon za 2019.,
4. Razno

Predsjednik je dao na raspravu Zapisnik sa 5. Sjednice Vijeća koji je jednoglasno verificiran.

Nakon verifikacije Zapisnika s prethodne sjednice Vijeća, Predsjednik je dao na raspravu Dnevni red koji je nakon provedenog glasovanja jednoglasno usvojen.

**Ad-1.**

Predsjednik vijeća Goran Mušćet izvijestio je nazočne o obavljenom nadzoru nadzornog odbora TZO Tkon o radu i poslovanju TZO Tkon za prvih devet mjeseci 2019. godine. Nadzor koji su obavili članovi Nadzornog odbora: Marija Lukačić ( u svojstvu predsjednika NO ), Merica Mileta ( član NO ) i Anđelo Palaškov ( član NO ) je izvršen u periodu od 18. studenog do 22. studenog 2019. Predsjednica i članovi Nadzornog odbora zaključili su da je TZO Tkon kao i sva njena tijela djelovala u skladu sa zakonima i aktima turističke zajednice te odlukama skupštine i turističkog vijećaNadzorni odbor dao je pozitivno mišljenje na ukupno poslovanje Turističke zajednce općine Tkon.

Nakon obrazloženja i glasovanja Izvješće Nadzornog odbora o poslovanju Turističke zajednice Općine Tkon od 1. siječnja do 30. rujna 2019. je jednoglasno usvojeno.

**Ad-2**

Predsjednik vijeća Goran Mušćet iznio je nazočnima Izmjene i dopune Programa rada i financijskog plana do kojih dolazi zbog povećanja prihoda od boravišne pristojbe i ostvarenih noćenja na plovilima u nautičkom turizmu. Prihodi od boravišne pristojbe se povećavaju i iznose 490.000,00 HRK. Prihodi od turističke članarine se povećavaju i iznose 110.000,00 HRK. Prihodi iz proračuna se smanjuju i iznose 140.000,00 HRK. Prihodi od drugih aktivnosti, smanjuju se te iznose 22.000,00 HRK. Na rashodnoj strani također dolazi do izmjena, a najznačajnija stavka ovdje su manifestacije koje su planirane u iznosu od 271.000,00 HRK, a iznos kojih se povećava i iznosi 409.000,00 HRK.

Nakon kratke rasprave Prijedlog i Izmjena i dopuna Programa rada sa financijskim planom za 2019. godinu jednoglasno je usvojen.

**Ad-3**

Predsjednik TZO Tkon istaknuo je da će TZO Tkon zajedno s lokalnom zajednicom financirati poboljšanje uvjeta boravka turista na području općine Tkon što je predviđeno Zakonom o turističkim zajednicama i zakonom o boravišnoj pristojbi. Iznos od 30% ukupne boravišne pristojbe turističke zajednice transferira se općini, a prvotno planirani iznos uvećan je za 36.500,00 HRK te iznosi 126.500,00 HRK.

Predsjednik je uputio Prijedlog Izmjena i dopuna Programa utroška dijela boravišne pristojbe namijenjene poboljšanju uvjeta boravka gostiju na području općine Tkon za 2019. na glasanje te je prijedlog jednoglasno usvojen.

**Ad-4**

Pod točkom razno Predsjednik TZO Tkon Goran Mušćet istaknuo je tri ključna projekta koja su realizirana 2019. godine na području općine Tkon: 1) Adaptacije Dječjeg vrtića „Ćok“, 2) obnova kamene ulice „Kuntrata“ i 3) projekt rekonstrukcije zvonika na župnoj crkvi. Važnost navedenih projekata osim u pogledu razvoja lokalne zajednice ogleda se i u njihovom kulturno-turističkom značenju. Predsjednik je također, naglasio da je ishođena građevinska dozvola za izgradnju šetnice od plaže Vruljice do Ugrinića realizacija koje bi trebala biti oko 2022. godine. Također, pohvalio je i rad komunalnog poduzeća Orlić d.o.o. i njegovo upravljanje naturističkim kampom Sovinje koji zadnjih godina bilježi značajan porast ostvarenih noćenja i dolazaka, a također mnogo ulaže u proširenje i modernizaciju infrastrukture. U pogledu uređenja plaža i opremanja dodatnom infrastrukturom Nikola Ostojić predložio je uvođenje oslikanih svlačionica na plažama. Predsjednik se složio s prijedlogom istaknuvši da se već planira postavljanje svlačionica i novih tuševa.

Sjednica je završena u 10:00 sati.

Zapisničar: Predsjednik TZO Tkon

Taki Rudić Goran Mušćet